
privind aprobarea asocierii consiliilor locale ale municipiilor şi oraşelor judeţului Timiş cu Consiliul judeţean Timiş în vederea promovării
proiectului „Sistem integrat de gestiune a deşeurilor menajere în judeţul Timiş”


Deşeurile urbane colectate din municipiul Timişoara sunt depozitate pe terenul situat în partea de sud a oraşului, la 10 km de centrul municipiul Timişoara.

Înfiinţată în anul 1960, groapa de gunoi de la Parţa funcţionează în prezent la capacitate maximă, fiind o adevărată bombă ecologică.


Deşeurile depozitate aici constituie un real pericol, în primul rând datorită biogazului produs de deşeuri. În timp deşeurile se descompun şi eliberează în atmosferă un gaz toxic ce are în componenţă aproximativ 50 la sută gaz metan şi 50 la sută dioxid de carbon. Bioxidul este uşor inflamabil, se poate aprinde singur ducând, într-o asemenea situaţie, la dezastre.

În al doilea rând populaţia este expusă unor boli ale aparatului respirator, boli ale ţesutului conjunctiv, boli digestive toate cauzate de gunoiul din zonă.

În al treilea rând această zonă ne-ecologică reprezintă nu numai o sursă permanentă de poluare a solului, dar şi a aerului care este invadat de mirosul greu, degajat de resturile menajere.

Mai mult, este afectată şi pânza freatică ceea ce duce la poluarea apei potabile.

În al patrulea rând, această zonă constituie un adevărat focar de infecţii, deoarece groapa de gunoi atrage vieţuitoarele din zonă, de la ciori şi câini, care pot contacta bacterii şi paraziţi pe care le pot transmite ulterior şi altor vieţuitoare, până la rozătoare (şobolani) care pot răspândi trichina.


Un alt aspect neplăcut şi de asemenea periculos, îl reprezintă căutătorii în gunoaie. Căutatul în gunoaie duce la infecţii din cauza zgîrieturilor şi înţepăturilor. Aceste infecţii pot avea ca efect afecţiuni mai grave ale organelor interne dacă nu sunt tratate la timp.

Nu în ultimul rând această depozitare deficitară a deşeurilor crează discomfort datorită aerului poluat, fumului rezultat din arderi şi datorită aspectului neplăcut pe care îl dau întregii zone, resturile fiind dispersate cu ajutorul vântului şi pe suprafeţele învecinate.
Datorită tuturor acestor cauze şi a efectelor negative pe care le au asupra mediului înconjurător este necesară închiderea de urgenţă a acestei zone şi asigurarea securităţii din punct de vedere al protecţiei mediului.

Conform Strategiei Naţionale de Gestionare a deşeurilor şi a Planului Naţional de Gestionare a Deşeurilor aprobate  prin HG 1470/2004, consiliilor judeţene şi locale precum şi M.M.G A  le revine sarcina închiderii tuturor depozitelor de deşeuri  neconforme cu legislaţia naţională precum şi construirea a 50 de depozite de deşeuri municipale şi a tuturor capacităţilor necesare pentru tratarea acesora ca până în anul 2017 să poată fi închise.
În vederea rezolvării acestei probleme de gestionare a deşeurilor şi alinierea la standardele cerute de legislaţia Uniunii Europene în ceea ce priveşte protecţia mediului şi gestionarea deşeurilor, încă din anul 1996, au fost demarate studii în vederea realizării unui deponeu ecologic zonal, investiţie propusă spre finanţare în cadrul Programului ISPA.


Deşi proiectul a fost considerat, din punct de vedere tehnic, cel mai bun proiect românesc, implementarea acestuia trenează de o lungă perioadă de timp, existând o incertitudine în obţinerea finanţării ISPA.

Ca soluţie alternativă la proiectul ISPA  există în prezent oportunitatea finanţării unui proiect de gestiune integrată a deşeurilor menajere în judeţul Timiş din Fonduri de coeziune, după aderarea la Uniunea Europeană.  Pregătirea documentaţiei aferentă investiţiei se va realiza  în cadrul unei asistenţe tehnice finanţată de către Uniunea Europeană, asistenţă care va fi coordonată şi cofinanţată  de către   Ministerului Mediului şi Gospodăririi Apelor (M.M.G.A.).

Având în vedere volumul foarte ridicat de investiţii necesare în sectorul de mediu, M.M.G.A. va selecta cu prioritate pentru finanţare prin  Fondul de Coeziune proiecte regionale, în scopul reducerii atât a costului investiţiei cât şi a costurilor de operare şi întreţinere. Programele europene se dovedesc a fi  cea mai avantajoasă sursă de finanţare pentru investiţiile de mediu, proiectele fiind astfel dimensionate încât impactul asupra creşterii tarifului către populaţie să fie minim. Pentru a fi cuprinşi în lista proiectelor selectate, este necesară asocierea judeţului Timiş cu  municipiile, oraşele şi comunele din judeţ,  pentru promovarea unui proiect de gestiune integrată a deşeurilor menajere pentru întregul judeţ. 


Realizarea investiţiei “Sistem integrat de gestiune a deşeurilor menajere în judeţul Timiş” urmăreşte crearea condiţiilor tehnico-materiale pentru ecologizarea activităţii de depozitare a deşeurilor menajere din cele 82 de unităţi administrativ teritoriale ale judeţului Timiş, în conformitate cu Programul Naţional de Gestiune a Deşeurilor, aprobat prin Hotărâre de Guvern, pe baza Master Planului întocmit de fiecare judeţ.

Având în vedere aspectele menţionate mai sus;

În baza prevederilor O.U.G. nr. 45/2003 privind finanţele publice locale, aprobată prin Legea nr. 108/2004, cu modificările şi completările ulterioare;


În conformitate cu dispoziţiile art. 38 alin. 2, lit. d) şi y), art. 43 alin. 2, art. 46 alin. (1) şi (2), art. 67 alin. (1), art. 68 alin. (1) lit. f), art. 104 alin. (1) lit. r), art. 114 alin. (1), art. 116 alin. (1) lit. h) din Legea administraţiei publice locale nr. 215/2001, cu modificările ulterioare, a art. 31 alin. (1), (3) şi (4), art. 57 alin. (1) şi (2) din OUG 45/2003 privind finanţele publice locale, aprobată cu modificări şi completări prin Legea nr. 108/2004, precum şi a art. 3 din Legea nr. 313/2004 a datoriei publice;
Propunem:

1. Asocierea Consiliului Local al municipiului Timişoara cu alte consilii locale ale municipiilor oraşelor şi comunelor judeţului Timiş şi cu Consiliul judeţean Timiş pentru promovarea proiectului „Sistem integrat de gestiune a deşeurilor menajere în judeţul Timiş” în vederea finanţării din Fondurile de Coeziune ale Uniunii Europene;
2. Aprobarea conţinutului Convenţiei de Asociere, în conformitate cu anexa care face parte integrantă din prezenta hotărâre;
3. Aprobarea împuternicirii Primarului municipiului Timişoara de a semna convenţia de asociere, în calitate de ordonator principal de credite;

